עדנה בליליוס

עדנה בליליוס (נולדה ב-5 בנובמבר 1978) היא שחקנית ישראלית. בליליוס נולדה וגדלה בירושלים לאסתר ועזרא בליליוס איש עסקים ויבואן מרצדס-בנץ לישראל במשך כ-30 שנים תחת המותג אוטו חן. למדה תיאטרון בתיכון לאמנויות בירושלים. אחר-כך נסעה לארצות הברית ולמדה בבית הספר של לי שטרסברג בניו יורק (2000). כששבה לישראל למדה בסטודיו למשחק ניסן נתיב בירושלים (2003-2001), בתקופה זו זכתה שלוש פעמים במלגת קרן שרת אמריקה ישראל (2001, 2002, 2003). אחר-כך עברה לרוסיה ולמדה במשך שלוש שנים במוסד לאמנות הדרמה במוסקבה של אנטולי וסילייב, שם עבדה והציגה טקסטים קלאסיים פרי עטם של אפלטון, תומאס מאן, פושקין, צ'כוב וגוגול (2006-2004). עדנה בליליוס שבה לישראל ביולי 2006. לאחר שובה העלתה את הצגת היחיד "יפהפייה שלי... מתוקה שלי", אותה ביימה גאולה סבידנסקי, והן עיבדו את החומרים יחדיו. ההצגה עוסקת במערכות יחסים בין גברים לנשים, באהבות ובאכזבות, בליליוס שיחקה בהצגה למעלה מעשרים דמויות. ההצגה הוצגה לראשונה בתיאטרון החאן ורצה ברחבי הארץ במשך למעלה משנה. במקביל עבדה בליליוס עם קבוצת תיאטרון האימפרוביזציה "קתרסיס". בתיאטרון גשר שיחקה את עדנה חזני בהצגה "רומן בעבודה". אחר-כך שיחקה בגשר את פבלובה בהצגה "הנסיכה איבון". בליליוס שיחקה בהצגה "המיטב שבאדם", בבימויו של טובי דיקמן, במסגרת מעבדתרבות דימונה. היא משחקת את הלגה בהצגה "הבית על שפת האגם", שעוסקת במלחמת העולם השנייה, שהוצגה לראשונה בפסטיבל עכו ומאז מוצגת בתיאטרון תמונע, לצידן של יעל רסולי ורינת שטרנברג. ההצגה נכתבה על ידי יעל רסולי שביימה אותה ביחד עם יערה גולדרינג. בתיאטרון הבימה היא משחקת במחזמר גבעת חלפון אינה עונה בתפקיד שפרה חסון. תפקידה הראשון של בליליוס בטלוויזיה היה בסדרה "טקסי דרייבר" (2010), בו גילמה את דמותה של אורנה, אחותה של שירית (סיגל שחמון), שנהרגה על ידי אחד מנהגי המוניות ומנסים לשדך לה אותו. בסדרה "חיים אחרים" (2010) שיחקה אישה דתייה שמתקשה ליצור אינטימיות. בסדרה "חטופים" (2010) שיחקה את דליה, אחות במתקן לשבויים חטופים. בסדרה "סברי מרנן" היא מגלמת את דמותה של מירב חסון, רווקה מפונקת, ילדותית ועצבנית שחיה עם ההורים (סילבן ורחל חסון, אותם משחקים יהורם גאון ויונה אליאן). ב-2017 שודרה הסדרה "ויקי ואני" בערוץ 10, בה גילמה את שמרית. בסרט "רסיסי אהבה", בבימויו של ניסים נוטריקה אשר יצא לאקרנים בינואר 2012. הסרט מתרחש בירושלים של שנות השישים ושבעים והוא מגולל את סיפורו של סמי (יחזקאל לזרוב), גבר הנשוי למלכה (ריימונד אמסלם) שמנהל רומן עם דינה (בליליוס) אשה שאינה מוערכת בסביבתה. ב-2017 שיחקה בסרט הקולנוע מכתוב. ב-2018 שיחקה בסדרת הדרמה "שלטון הצללים". בליליוס נשואה ואם לשתי בנות ובן. היא אחותם הצעירה של אנשי העסקים אלי ודני בליליוס, מבעלי "קבוצת בליליוס". מדיה וקבצים בנושא עדנה בליליוס בוויקישיתוף עדנה בליליוס, ברשת החברתית אינסטגרם עדנה בליליוס, ברשת החברתית טיקטוק עדנה בליליוס, במיזם "אישים" לתיעוד היצירה הישראלית עדנה בליליוס, במסד הנתונים הקולנועיים IMDb (באנגלית) עדנה בליליוס, באתר "אידיבי", מאגר הידע העברי לקולנוע ישראלי ועולמי עדנה בליליוס, באתר ספר הקולנוע הישראלי עדנה בליליוס, במסד הנתונים הקולנועיים KinoPoisk (ברוסית) עדנה בליליוס, באתר תיאטרון גשר. איריס קול, השחקנית עדנה בליליוס על דמותה ב-'סברי מרנן': "אני רחוקה ממנה אלפי שנות אור...", ראיון, באתר 103FM,‏ 29 בינואר 2012 מרט פרחומובסקי‏, עדנה בליליוס: לא מתנצלת על "סברי מרנן", באתר וואלה, 25 בינואר 2012 איתי סגל, "אני עדיין שומעת בראש את הקול שאומר: אם את רוצה להיות מאושרת, את צריכה לרדת במשקל", באתר "ידיעות אחרונות", 19 בינואר 2019 זוהר אורבך, ‏פתאום ראו את עדנה, באתר ‏מאקו‏, 30 ביוני 2022 זוהר אורבך, ‏פתאום ראו את עדנה, באתר ‏מאקו‏, 30 ביוני 2022 שלומית לן, ‏עזרא בליליוס היה ילד בן 6 כשהתחיל לעבוד בשוק: את אימפריית הרכב והנדל"ן שבנה מנהלים עכשיו בניו, באתר גלובס, 26 באפריל 2008 רסיסי אהבה (2011), באתר אידיבי